नेपालमा पनि आयकर ऐन नभएको होइन । २०५८ को दफा ५८ मा स्वामीत्व परिवर्तन हुँदा पनि कर तिर्नुपर्ने प्रावधान छ । तर, सबैको मुख बुझो लगाइदिएपछि कुरा कसले उठाउने, कसले असुल्ने ? एनसेलको मुद्दा अदालतमा विचाराधीन छ भन्ने नाममा कर तिर्नै पर्दैन ? विदेशमै स्वामीत्व परिवर्तन भयो, शेयर हस्तान्तरण गरियो भनेर न किन्ने एक्जिएटाले, न बेच्ने टेलिया सोनेराले पैसा तिरेको अवस्था छ । यो मुद्दा किनारा नलागेसम्म कर नतिर भन्छ अदालत । सँगसँगै यहाँ कमाएको रकम बाहिर लैजानबाट नरोक्नु भनेर विरोधाभाषपूर्ण आदेश पनि दिन्छ । अदालतले पोहोर पुस ९ गते एनसेलको ८० प्रतिशत शेयर खरिदमा लाभकर नतिरेपछि लाभांश विदेश लैजानबाट लगाएको रोक खुल्ला गर्न अन्तरिम आदेश जारी गरेको थियो ।
